b'\n_START_ARTICLE_\nEsa Aho\n_START_PARAGRAPH_\nEsa Aho (25. helmikuuta 1911 Rovaniemi \xe2\x80\x93 19. helmikuuta 2000 Turku) oli suomalainen professori ja apteekkari. H\xc3\xa4n toimi suomalaisen l\xc3\xa4\xc3\xa4keteollisuuden uranuurtajana 1940-luvulta alkaen._NEWLINE_Aho kirjoitti ylioppilaaksi Torniossa vuonna 1930 ja suoritti proviisorin ja filosofian kandidaatin tutkinnot Helsingin yliopistossa vuonna 1944. Filosofian tohtoriksi h\xc3\xa4n v\xc3\xa4itteli Turun yliopistossa vuonna 1958._NEWLINE_Jatkosodan p\xc3\xa4\xc3\xa4tytty\xc3\xa4 Esa Aho siirtyi Huhtam\xc3\xa4ki-yhtym\xc3\xa4n palvelukseen ja sai teht\xc3\xa4v\xc3\xa4kseen selvitt\xc3\xa4\xc3\xa4 l\xc3\xa4\xc3\xa4kkeiden ja l\xc3\xa4\xc3\xa4kkeenomaisten valmisteiden tuotantomahdollisuuksia. T\xc3\xa4m\xc3\xa4n seurauksena Huhtam\xc3\xa4ki perusti vuonna 1946 l\xc3\xa4\xc3\xa4ketehdas Leiraksen, jonka johtajana Aho toimi vuoteen 1962 ja viel\xc3\xa4 tieteellisen\xc3\xa4 johtajana vuoteen 1974. Ahon johdolla Leiras toi suomalaiseen l\xc3\xa4\xc3\xa4keteollisuuteen muun muassa infuusioliuokset ja l\xc3\xa4\xc3\xa4keaineiden synteettisen valmistuksen._NEWLINE_Esa Aholle my\xc3\xb6nnettiin professorin arvo vuonna 1971. H\xc3\xa4n toimi Huhtam\xc3\xa4ki-yhtym\xc3\xa4n ja L\xc3\xa4\xc3\xa4ketukku Oy:n hallituksissa parikymment\xc3\xa4 vuotta sek\xc3\xa4 Kemian keskusliiton hallituksessa kymmenen vuotta. H\xc3\xa4n toimi my\xc3\xb6s l\xc3\xa4\xc3\xa4kint\xc3\xb6hallituksen pysyv\xc3\xa4n\xc3\xa4 asiantuntijana. H\xc3\xa4nelle my\xc3\xb6nnettiin Turun Martin apteekin apteekkioikeudet vuonna 1960 ja h\xc3\xa4n toimi sen apteekkarina vuoteen 1988 saakka. Teatteriharrastuksen ansioistaan h\xc3\xa4net nimitettiin Turun Teatterikerhon kunniaj\xc3\xa4seneksi.'